Twee vas oor R10 miljoen se dwelms | Maroela Media
Brig. Leonard Hlathi, woordvoerder van die polisie, het gesê doeanebeamptes en lede van die Suid-Afrikaanse Polisiediens was besig met hul gewone pligte toe 'n wit vragmotor, van Mosambiek, by die grenspos stilgehou het om geprosesseer te word. "'n Roetine-soektog is uitgevoer en versteekte kompartemente is in die vragmotor en sleepwa opgemerk. Dwelmmiddels en alkohol was in die kompartemente versteek."
'n Voorlopige ondersoek dui daarop dat die insittendes, 'n man en 'n vrou, van plan was om die dwelmmiddels, tik en heroïen, van Mosambiek na Suid-Afrika te smokkel voor hulle voorgekeer is.
Lt.genl. Mondli Zuma, provinsiale polisiekommissaris, het die beamptes geloof vir hul paraatheid.
Die verdagtes sal na verwagting Dinsdag in die Komatipoort-landdroshof verskyn op aanklag van die besit van dwelmmiddels en onwettige besig van alkohol. 'n Bykomende klag van dwelmhandel kan ook moontlik op die klagstaat bygevoeg word, het Hlathi gesê.